
1.- HELBURUA

Deialdi honen helburua da Zarauzko gazteek eta irabazi-asmorik gabeko gazte- edo gizarte-elkarteek dirulaguntzak eskatzeko eta horiek norgehiagoka araubidez emateko prozedura arautzea. Dirulaguntzak 2024. urtean zehar hainbat programa eta jarduera burutzeko izango dira, eta beren proiekzio eta interesagatik bat etorriko dira Gaztematikako lan-ildoekin eta Gazteria Departamentuaren programekin.

Legez eratutako elkarteak:

· Programazioa – Elkarteen sustapena
· Elkartekideen prestakuntza
· Materiala erostea eta berritzea

Gazteak edo gazte-taldeak:

· Jarduera puntualak

Espresuki dirulaguntzen emakidatik kanpo utziko dira banakakoek edo gazte- eta gizarte-elkarte eskatzaileek zuzenean egiten ez dituzten programak eta jarduerak.





2.- ESKAERAK

Dirulaguntzak eskatu ahal izango dituzte gazteekin lan egiten duten Zarauzko irabazi-asmorik gabeko gazte- edo gizarte- elkarteek, legearen arabera eratuak eta dagozkien erregistroetan inskribatuak, behar den IFZ dutenak, beren jarduera nagusiki Zarauzko udalerrian garatzen dutenak, jarduera guztiak euskaraz eta gazte zarauztarrentzat burutzen dituztenak.

Ildo horretan, udalerriarentzat interesgarriak diren jarduera sozialek ere laguntza jaso ahal izango dute, nahiz eta elkarte edo erakunde eskatzaileak Zarautzen ordezkaritza ofizialik ez izan. Hala ere, Zarautzen ordezkaritza ofizialik ez duten elkarte edo erakundeek urte osoko programazio bat eskaini beharko dute Zarauzko herrian, zarauztar gazteei soilik eskainitakoa, eta hilero gutxienez bi jarduera izango dituena; gainera, eskatzaileen ordezkariek (zuzendaritza batzordea) 18 eta 30 urte bitartean dituzten zarauztarrak izan beharko dute.

Halaber, ekimen puntualak egiten badituzte, dirulaguntzak eskatu ahal izango dituzte nortasun juridikorik gabeko elkarteek, nahiz pertsona fisiko edo juridikoak izan nahiz publiko edo pribatuak izan. Nolanahi ere, elkartearen ordezkari edo ahaldun bakar bat izendatu beharko da, onuradun gisa elkarteari dagozkion betebeharrak betetzeko ahalorde askietsia izango dena. Kasu horietan guztietan, nahikoa izango da eskatzaileen bi herenek edota eskatzaileak (bakarra denean) 14 eta 30 urte bitarteko adina izatea eta Zarautzen erroldatua egotea azken hiru urtean. 

Zarauzko Udalak zuzenean egiaztatuko ditu beharrezko datuak sektore publikoko edozein erakundetan. Zehazki, ondorengo kontsulta hauek egingo ditu: Interesdunak Udalaren, Gizarte Segurantzaren eta Foru Ogasunarekin zerga-betebeharrak betetzen dituen.

Interesduna egiaztatze horren alde ez badago eskatutako ziurtagiriak aurkeztu beharko ditu.

Eskariak aurkezteak esan nahi du deialdi honetan jasotako baldintza guztiak onartzen direla.

Eskaerek baldintza hauek bete beharko dituzte:

1. Gazteria Departamentuaren urteko deialdian zehazten den eskabide ofizialaren eredua betez egin beharko dira.

2. Programa edo jardueraren ordezkari edo pertsona arduradunak dirulaguntza eskatzeko inprimaki ofizialaren gelaxka guztiak beteko ditu.

Pertsona juridikoak behartuta daude aurkezpenak modu elektronikoan aurkeztera. Eskaerarekin batera Zarauzko Udaleko Ordenantza Orokorreko 14. artikuluan ezarritako dokumentazioa aurkeztuko da.

Pertsona fisikoek hilabeteko epean egin ahalko dute eskaera, Gazteria Departamentuko urteroko deialdian zehaztutakoarekin bat, Gipuzkoako Aldizkari Ofizialean dagokion deialdia argitaratu eta hurrengo egunetik kontatzen hasita.

· Udaleko web-orriko Erregistro Elektronikoan (www.zarautz.eus), tramiteen atalean.
· HAZen (Kale Nagusia 29), ordutegi honetan: astelehenetik ostiralera 07:30-15:00 eta ostegunean 07:30-19:00.
Eskabideak ondoren ageri diren eredu ofizialen arabera aurkeztuko dira: 

A.) Zarauzko gazte- edo gizarte-elkarteek G-01 inprimakia bete beharko dute, eta dirulaguntza mota bakoitzerako eskaera-fitxa hauek bete beharko dituzte:

· Urteko programazioa – Elkarteen sustapena:	G-02 eskaera-fitxa 
· Elkartekideen prestakuntza:			G-03 eskaera-fitxa 
· Materialak erosi eta eraberritzea:		G-04 eskaera-fitxa 

B.) Ekimen puntualetarako dirulaguntzak eskatu nahi dituztenek G-05 eskaera-fitxa bete beharko dute.

Eskaeran akatsak ikusten badira edo informazio gehiago beharrezkoa bada, pertsona edo erakunde eskatzaileei 10 eguneko epea emango zaie akats edo ez aurkezteak zuzendu ditzaten edo informazio gehiago eman dezaten.

Emandako epean ez badira zuzentzen ikusitako akatsak, beren eskaerei uko egin dietela pentsatu eta prozedura artxibatu egingo da, aurrez 39/2015 Legearen 68. artikuluan ezarritakoaren araberako erabakia hartuta.


3.- ONURADUNA IZATEKO DEBEKUA

Oinarri hauetan araututako dirulaguntzak ezingo ditu jaso ondorengo zirkunstantziaren batean dagoen erakundeak:

· 38/2003 Legeak, azaroaren 17koak, dirulaguntzenak, 13 artikuluan zerrendatutako edozein.
· Uztailaren 28ko 26/2015 Lege Organikoak jarritakoaren arabera, sexu delituengatik zigor administratiboak, laboralak edo penalak jaso dituzten pertsona fisiko nahiz juridikoak.
· Emakume eta Gizonen Benetako Berdintasunari buruzko martxoaren 22ko 3/2007 Lege Organikoan eta 1/2023 Legegintzako Dekretua, martxoaren 16koa, emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duena, jarritako betekizunak betetzen ez dituzten pertsona fisiko nahiz juridikoak.
· Emakume eta gizonen arteko berdintasunaren printzipioaren aurkako helburuak, sarbide-sistemak, funtzionamendua, ibilbidea, jarduera, antolaketa edo estatutuak dituzten, eta sexuaren, ideologiaren, jaioterriaren, nazionalitatearen edo sexu-joeraren ziozko diskriminazioa egiten duten pertsona fisiko nahiz juridikoak (Emakumeen eta Gizonen Berdintasunerako Zarauzko Udal Ordenantzaren 40.artikulua).
· Berdintasunerako eta sexuagatik diskriminatuta ez izateko eskubidea urratzeagatik  administrazio-, lan- edo zigor-arloko zehapenak jaso dituzten pertsona fisiko nahiz juridikoak (Emakumeen eta Gizonen Berdintasunerako Zarauzko Udal Ordenantzaren 40. artikulua).
Erakundeak, kasuen arabera, lekukotza judizialaren bidez edo ziurtagiri bidez egiaztatu dezake onuradun izaera lortzeko debekuetan sartuta ez dagoela. Eta agiri horiek eskuratu ezin direnean, horien ordez, erantzukizunpeko adierazpenak aurkez daitezke.


4.- PROZEDURA

Dirulaguntzak emateko prozedura Zarauzko Udaleko Ordenantza Orokorrean ezarritakoa izango da.

Espedientean instrukzio-organoaren txosten bat sartuko da. Bertan adieraziko du, bere esku duen informaziotik ondorioztatuta, pertsona onuradunek betetzen dituztela dirulaguntzak eskuratzeko baldintza guztiak.


5.- DIRUZ LAGUNTZEKO GASTUAK

Legean aurreikusitako gastuez gain, hauek ere onartuko dira: diruz lagundutako proiektua gauzatzeko egin behar diren finantza gastuak, aholkularitza juridiko edo finantzarioko gastuak, notario eta erregistro-gastuak, eta perituen gastuak, baldin eta diruz lagundutako jarduerarekin zuzenean lotuta badaude eta jarduera hori modu egokian prestatzeko edo burutzeko ezinbestekoak badira.


6.- DIRULAGUNTZA EMATEKO IRIZPIDEAK

1.- Dirulaguntzak esleitzeko ondorengo puntuak hartuko dira kontuan, eta eskaerarekin batera aurkeztuko diren programazio-fitxetan egiaztatu beharko dira.

Horrela bada, puntuazio zehatz bat emango zaio eskaera bakoitzari, eta lehentasun hurrenkera bat jarriko da. 60 puntu gainditzen dituzten eskaerak soilik onartuko dira, eta horien artean hainbanaketa egingo da.

· Aisia hezitzailea (5-30 urte bitarteko haurrei, nerabeei eta gazteei zuzendua): 20 puntu

Bizikidetza (bereziki lantzea haurrak, nerabeak eta gazteak parekidetasunean prestatzeko jarduerak eta genero-identitate anitzak aintzat hartzea).
Solidaritatea
Gizalegea
Ohitura osasuntsuak sustatzea

Atal honetan zera eskatzen da: lotura egitea (integraltasunari begira) eta ondo prestatu eta dokumentatzea gai horiek erabiltzaileen garapenerako lantzeko garaian. Emaitza horiek zuriketako garaian aurkeztea. Bereziki kontuan hartuko da aintzat hartu izana eta apustua egin izana gizarte anitzaren aldeko jolasak eta/edo materialak erabili eta sortzeko.

· Informazio, orientazio eta laguntza jarduerak: 15 puntu

Baliabide publiko eta fidagarrien aldeko ezagutza zabaltzea.

· Adierazpenerako eta partaidetzarako bideak: 10 puntu.
Iritzia eman
Proposamenak egin
Erabakiak hartu
Erantzukizunak hartu
Kudeaketan trebatu (elkarrekin kudeatu)
Baliabideak kudeatu

· Euskarazko komunikazioa eta materiala erabili eta sortzea: 10 puntu

Aparteko saiakera gisa baloratuko da batez ere nerabeentzako eta gazteentzako euskarazko produktuak sortzeko egindako lana.

· Hiritartasun aktiboa eta herriko bizitza soziokulturalean partaidetza sustatzea (alderdi komunitarioa lantzea): 10 puntu

· Elkarteko helburuen eta jardueren arteko koherentzia: 10 puntu

· Jardueren kalitatea eta taldearen egonkortasuna: 10 puntu

Hemen hurrengoa da nabarmendu nahi dena: Berrikuntza eta egokitzapena gai berrien inguruan. Adi egoteko modu hau taldekideen artean zabaltzea.

· Partaideak eta bazkideak erakartzeko egindako lana: 5 puntu

· Dirulaguntza jasotzen duten elkarteen ardura-postuetan eta erabakitzeko organoetan emakumeen parte-hartzea gutxienez % 40koa izatea: 5 puntu

· Dirulaguntza jasotzen duten elkarteen osaeran emakumeen parte-hartzea gutxienez % 40koa izatea: 5 puntu

2.- Deialdi bakoitzean eskaini ahal izango diren gehienezko kontzeptuak eta zenbatekoak ondoren zehaztutakoak dira:

a) URTEKO PROGRAMAZIOA

Diruz lagunduko dira beren eguneroko jardueren eta jarduera tradizionalen bidez elkartearen helburuak lortu nahi dituzten programak eta jarduerak.

Dirulaguntza ildo hau Elkarteen sustapenaren transferentzien partidari atxikiko zaio.

Proposatutako dirulaguntzaren zenbatekoak ez du programa edo ekintzaren gastuen % 70 gaindituko. Emandako dirulaguntzen zenbatekoak ezingo du inoiz gainditu, bakartuta zein beste dirulaguntza, laguntza, diru-sarrera edo baliabide batzuekin batera, erakunde onuradunak dirulaguntzarekin garatu beharreko jardueraren kostua.


b) ELKARTEKIDEEN PRESTAKUNTZA

Elkartearen kudeaketa, programa eta jarduerekin zerikusia duten ikastaro edo prestakuntza-programetara elkartekideak joatea. Atal honetan bereziki sartuta daude aisialdiko begirale eta zuzendarien prestakuntza-ikastaroak eta antzekoak. Modu positiboan baloratuko dira haurren, nerabeen eta gazteen inguruko gaietan sakontzeko egindako formakuntzak eta dokumentazio eskaerak.

Dirulaguntza ildo hau Elkarteen sustapenaren transferentzien partidari atxikiko zaio.

Proposatutako dirulaguntzaren zenbatekoak ez du gaindituko programa edo ekintzaren gastuen % 50. Emandako dirulaguntzen zenbatekoak ezingo du inoiz gainditu, bakartuta zein beste dirulaguntza, laguntza, diru-sarrera edo baliabide batzuekin batera, erakunde onuradunak dirulaguntzarekin garatu beharreko jardueraren kostua.

c) MATERIALA EROSTEA ETA BERRITZEA

Eskatzaileak bere eguneroko programak eta jarduerak burutzeko behar dituen material ez suntsigarrien erosketak eta berritzeak izango dira.

Dirulaguntza ildo hau elkarteen sustapeneko transferentzien partidari atxikiko zaio.

Proposatutako dirulaguntzaren zenbatekoak ez du gaindituko programa edo ekintzaren gastuen % 50. Emandako dirulaguntzen zenbatekoak ezingo du inoiz gainditu, bakartuta zein beste dirulaguntza, laguntza, diru-sarrera edo baliabide batzuekin batera, erakunde onuradunak dirulaguntzarekin garatu beharreko jardueraren kostua.

d) EKIMEN PUNTUALAK

Gazteek norbanako gisara edo taldean antolatzen dituzten gizarte eta kultur arloko ekimen puntualak, beren proiekzio eta interesagatik Zarauzko Udaleko Gazteria Departamentuaren programa ezberdinen helburuekin bat etortzen badira.

Dirulaguntza ildo hau Elkarteen sustapenaren transferentzien partidari atxikiko zaio.

Eskatzaileak ez du zertan Eusko Jaurlaritzako elkarteen erregistroan inskribatuta egon; taldeka edo banaka eska daiteke, eta talde eskatzailearen kideen bi herenak gutxienez edota banakako eskatzaileak 14-30 urte bitartekoak izango dira, eta Zarautzen erroldatuta egongo dira azken hiru urtean. Kasu honetan, langile bitartekariak gazteak izango direla bermatu beharko da, hartara gazteen proiektu kulturalak bultzatu ahalko baitira.

Proposatutako dirulaguntzaren zenbatekoak ez du gaindituko programa edo ekintzaren gastuen % 50. Emandako dirulaguntzen zenbatekoak ezingo du inoiz gainditu, bakartuta zein beste dirulaguntza, laguntza, diru-sarrera edo baliabide batzuekin batera, erakunde onuradunak dirulaguntzarekin garatu beharreko jardueraren kostua.

3.- Dagokion aurrekontu-partidako diru-izendapenaren gehienezko muga arteko dirulaguntzak emango dira.

4.- Salbuespen gisa, banku-bermeko gastuak ere diruz lagundu ahal izango dira, diruz lagundutako jarduera modu egokian prestatzeko edo burutzeko ezinbestekoak badira; horien onespena Balioespen Batzordearen iritzira utziko da.


7.- ZUZKIDURA ETA AURREKONTUKO PARTIDA

Dirulaguntzak goian zehaztutako atalen arabera eskatu ahal izango dira; eta hau da horretara zuzendutako gehienezko kopurua: 

· Partida: 1 1001.481.01.337.20.2024.7454		24.610,00 €
· Urteko programazioa – Elkarteen sustapena 
· Elkartekideen prestakuntza (lerro hau ebatziko da lehenengo)
· Jarduera puntualak
· Materiala erostea eta eraberritzea


8.- PERTSONA EDO ERAKUNDE ONURADUNAREN BETEBEHARRAK

Hauek dira pertsona edo erakunde onuradunaren betebeharrak, oinarri berezietan jasotakoez gain:

· Zarauzko Udalaren, Gizarte Segurantzaren eta Foru Ogasunaren zerga-betebeharrak betetzea.

· Organo emaileari jakinaraziko dio ea diruz lagundutako jarduera finantzatzen duten beste dirulaguntza, laguntza, diru-sarrera edo baliabide batzuk lortu dituen, nazioko edo nazioarteko edozein administrazio edo erakunde publiko edo pribatutik.

· Zarauzko Udaleko Gazteria Departamentuaren dirulaguntza jaso duela adierazi beharko da, diruz lagundutako jardueraren hedapen-ekintzetan.

· Jardueran aritzean, pertsonaren funtsezko eskubideak errespetatuko dira, bai eta indarrean diren legeak ere.

· Pertsona edo entitate onuradunak indarrean dagoen araudi aplikagarri guztia errespetatu beharko du; eta bereziki 1/2023 Legegintzako Dekretua, martxoaren 16koa, emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duena.

· Gizonen eta emakumeen arteko berdintasuna sustatzeko udal araudiaren arabera ondorengo baldintzak bete beharko ditu:

· Kontuan izatea gizonen eta emakumeen egoerak, baldintzak eta beharrak desberdinak direla, eta horren arabera, diruz laguntzeko programa edo jardueran genero ikuspegia txertatu beharko du.

· Dokumentazio, publizitate, irudi edo material guztietan sexismorik gabeko komunikazio inklusiboa erabiliko du. Emakumeak diskriminatzen dituen edozein irudi edo estereotipo sexista saihestuko du; eta berdintasun-balioak, emakume eta gizonen presentzia orekatua, dibertsitatea, erantzunkidetasuna, rol-aniztasuna eta genero-identitate anitzak erakusten dituzten irudiak sustatuko ditu.

· Dirulaguntza justifikatzeko memorian sexuaren araberako datuak ematea (kopuru absolutuetan edo portzentajeetan).

· Bermatuko du antolatutako jarduera, ekitaldi edo ikuskizunak eduki sexistarik gabekoak izango direla, eta ezingo dutela diskriminatu sexu, ideologia, jatorri etniko, nazionalitate edo sexu-orientazioko arrazoiengatik.


9.- EBAZPENA

Ebazpena Zarauzko Udaleko Ordenantza Orokorrean ezarrita dagoenari jarraikiz egingo da.

Organo eskudunak:

· Antolamendua eta instrukzioa (Instrukzio-organoa): Gazteria Departamentuko arduraduna.

· Azterketa eta balioespena (Balioespen Batzordea): Kide anitzeko organo bat, dirulaguntza ematen duen departamentuko informazio-batzordeko kideek osatutakoa.

· Ebazpena (Organo eskuduna): Alkatetzari edo Tokiko Gobernu Batzarrari egokituko zaio, Udalaren administrazio-antolamenduan une bakoitzean indarrean diren eskumenekin eta aldi bateko eskuordetzeekin bat etorriz.

Jakinarazpen-epea:

Dirulaguntzak emateko jakinarazpen-epea Zarauzko Udaleko Ordenantza Orokorrean ezarritakoa izango da.


10. DIRULAGUNTZAREN ERABILERAREN JUSTIFIKAZIOA

Dirulaguntzaren erabileraren justifikazioa Zarauzko Udaleko Ordenantza Orokorrean ezarritakoari jarraikiz egingo da, eta Gazteria Departamentuak 2025eko urtarrilaren 31 arteko epea jarri du horretarako.

Onuradunak modalitate hauen bidez justifikatu ahal izango du jarritako baldintzak bete direla eta dirulaguntzaren emakidan aurreikusitako helburuak lortu direla: Justifikazio-kontua gastuaren frogagiriak ekarrita eta moduluka egiaztatuta.

Justifikazio-kontuak gutxienez informazio hau emango du:

1. Jarduera memoria:

Jardueren memoria bat, dirulaguntzaren emakidan jarritako baldintzak betetzen direla justifikatzeko. Memorian, egindako jarduerak eta lortutako emaitzak adieraziko dira, eta datu agregatuak eta estatistikoak sartuko dira, pertsona fisikoak identifikatzeko edo identifikagarri egiteko datu pertsonalik gabe. Zehazki, anonimizatu egingo da parte-hartzaileen informazioa, eta bakar-bakarrik hauek sartuko dira: parte-hartzaileen kopuruen edo portzentajeen datu estatistiko agregatuak (adin-tartearen, sexuaren, eskolaren arabera sailkatuta).

2. Memoria ekonomikoa (ondorengoak sartuko dira):

a) Jardueraren gastuen eta inbertsioen zerrenda sailkatu bat, hartzekodunaren eta dokumentuaren identifikazioa, zenbatekoa, jaulkipen-data eta, hala badagokio, ordainketa-data eta guzti. Dirulaguntza aurrekontu baten arabera ematen bada, gertatutako desbideratzeak adieraziko dira.

b) Aurreko paragrafoan aipatzen den zerrendako gastuaren frogagiriak, edo pareko froga-balioko edo administrazio eraginkortasuneko dokumentuak, dirulaguntza publikoaren xedea bete izana ziurtatu ahal izateko. Diruz lagundutako jardueraren kostu orokor edota zeharkako kostuak aldez aurreko portzentaje edo kantitate zehatz baten bidez konpentsatuko dira, justifikatu behar izan gabe.

c) Diruz lagundutako jarduera finantzatu duten beste diru-sarrera edo dirulaguntzen  zerrenda xehatu bat, zenbatekoa eta beren jatorria adierazten dituena.

d) Hala badagokio, aplikatu gabeko geldikinen kasuan, diru-itzuleraren eta horietatik sortutako interesen ordainketa-gutuna.

Gastuen frogagiriak dituen justifikazio-kontua erabiliz gero, aldez aurretik ezarriko da justifikaziorik behar izango ez duen goren muga (portzentajea) edota kopurua. Goren muga edota kopuru zehatza Gazteria Departamentuaren urteko deialdian ezarritakoa da.

Azterlan, programa, argitalpen, iragarki-txartel eta laguntza ekonomikoaren ondorioz garatutako jardueran sortu den dokumentazio grafikoaren eta idatziaren ale bat.

Diruz lagundutako jardueren gastuen eta diru-sarreren balantzea, erakundeko idazkariak sinatuta eta dagokion zigiluarekin.

Dirulaguntza justifikatzeko azalpen-memoria, lortutako emaitzen balorazioarekin, agiri eta dokumentu guztiak euskaraz aurkeztu beharko dira.

Dirulaguntzaren xede zen jarduera amaitutakoan, diruz lagundutako jarduerei edo programei buruzko dokumentu hauek aurkeztu beharko zaizkio dagokion administrazio-unitateari, deialdietan ezarritako epeetan:

a) Deialdi honen barruan diruz lagundutako jardueren azalpen-memoria eta lortutako emaitzen balorazioa. Memoriak genero-ikuspegia txertatzeko hartutako neurrien deskribapen zehatza jaso beharko du, bai eta diruz lagundutako proiektuaren parte-hartzaileen edo onuradunen kopurua ere, sexuaren arabera (kopuru absolutuetan edo portzentajeetan).

Dietak eta desplazamenduak jardueren antolaketarako beharrezkoak badira bakarrik onartuko dira.

11.- DIRULAGUNTZEN ORDAINKETA ETA AURRERAKINAK

Dirulaguntzen ordainketa Zarauzko Udaleko Ordenantza Arautzailean ezarritakoari jarraikiz egingo da.

Ordainketa aurreratuak egin ahal izango dira, justifikazioaren aurreko fondo-entrega moduan, dirulaguntzei atxikitako jarduerak burutzeko nahitaezko finantzaketa gisa. Dirulaguntza eman dela jakinarazi bezain laster, dirulaguntzaren %60 ordainduko da, eta horretarako ez zaio inongo bermerik eskatuko onuradunari. Dena dela, azken zatia ordaintzeko, egindako gastuaren justifikazioa aurkeztu beharko da.


12.- DIRULAGUNTZA ITZULTZEA

Dirulaguntzaren entitate onuradunak bere borondatez itzuli ahal izango du dirulaguntza, Udalari erabaki horren berri emanez eta dirua bi kontu korronte hauetako batean sartuz: 

· KUTXABANK:  	ES45 2095 5076 41 1060000246
· LABORAL KUTXA: 	ES86 3035 0029 62 0290900002


13.- PUBLIZITATEA

Udalaren web-orrian eta Udaleko iragarki-oholean argitaratuko da emandako dirulaguntzen zerrenda (pertsona onuradunak eta zenbatekoak adierazita).

Horrez gain, eta zarauztar guztiei tratu berbera ematea bermatzeko asmoz, dokumentazio, publizitate irudi edo material eta agiri guztietan modu egokian erabiliko da komunikazioa, errespetuz, modu barneratzailean, onartzailean, inolako aurreiritzirik sortu gabe; hau da, herritar guztiak berdin tratatuz. Ondorioz, saihestu egingo dira haurrak, nerabeak, gazteak eta, oro har, edonor edozein arrazoirengatik diskriminatzen duten irudiak edo estereotipoak.

Dirulaguntzaren onuradunak publizitatea egin beharko du, aurreko parrafoan adierazitako irizpideen arabera eta euskaraz, diruz lagundutako edozein programaren, jardueraren, inbertsioren edo jardunen izaera publikoari buruz.

Horrela, bada:

· Mezu idatziei dagokienez (kartel, esku-orri, prentsa-iragarki, sarrera txartel eta gonbidapen, liburuxka, gutun, deialdi, ohar eta gisakoak), euskaraz soilik idatzi eta ezagutaraziko dira.

· Ahozko komunikazioetan (aurkezleak, hizlariak, irakasle/monitoreak, bozgorailuetako mezuak, irratietakoak, jarritako musika...) soilik euskara erabiliko da.

· Dirulaguntza justifikatzeko txostena bere osotasunean euskaraz idatziko da.

· Bestalde, haur eta nerabeen gurasoekiko harremana euskaraz egingo da; eta, egoerak hala behartuta, bi hizkuntzetan egingo da, euskara lehenetsiz.

Publizitate horretan Zarauzko Udaleko erakunde-irudia txertatu beharko da derrigorrez, eta baita finantzaketa publikoari buruzko hitzak ere txartel, plaka oroigarri, material inprimatu, euskarri elektroniko edo ikus-entzunezko, edo komunikabideetan egindako aipamenetan, “Jarduera honek Zarauzko Udalaren laguntza jaso du” leloarekin eta Zarauzko Udaleko armarriarekin.


14.- ARAUDIA

Deialdi honetan aurreikusi ez den orotan arau hauek aplikatuko dira:

· 38/2003 Lege Orokorra, azaroaren 17koa, Dirulaguntzena (Estatuko Aldizkari Ofiziala, azaroaren 18koa, 276 zk.).
· 887/2006 Errege Dekretua, uztailaren 21ekoa, 38/2003 Lege Orokorraren Erregelamendua onartzekoa (Estatuko Aldizkari Ofiziala, uztailaren 25ekoa, 176 zk.).
· Zarauzko Udaleko dirulaguntzen Ordenantza Orokor arautzailea.
· Gazteria Departamentuko dirulaguntzen oinarri espezifikoak (GAO 2024/4/5).


15.- ERREKURTSOAK

Deialdi honen aurka berraztertze-errekurtsoa jarri ahal izango da hilabeteko epean, deialdia onartu duen organo eskudunaren aurrean; edo zuzenean inpugnatu ahal izango da, bi hilabeteko epean, Administrazioarekiko Auzien Epaitegiaren aurrean.

Epeak, bi kasuetan, deialdi hau argitaratu eta biharamunetik aurrera hasiko dira kontatzen. 


16.- INFORMAZIOA

Informazio gehiago eskuratu nahi izanez gero, jo www.zarautz.eus helbidera (Gazteria atala), deitu 943005122 telefono zenbakira edo 943 005100-3400 zenbakira, idatzi gazteria@zarautz.eus posta elektronikora edo galdetu Zinema pilotalekuan (Zigordia kalea 34).

